በደቡብ ክልል የግድቡን 6ኛ ዓመት ለማክበር ዝግጅት እየተደረገ መሆኑ ተገለፀ
በደቡብ ህዝቦች ብሄሮችና ብሄረሰቦች ክልል የታላቁ ህዳሴ ግድብ ግንባታ የመሰረት ድንጋይ የተጣለበትን 6ኛ አመት በተለያዩ መርሀ ግብሮች ለማክበር የተለያዩ ዝግጅቶች እየተደረጉ መሆኑን የክልሉ ወጣቶች ፌዴሬሽን ገለፀ፡፡የፌዴረሽኑ ኘሬዚዳንት አቶ የሸዋስ ዓለሙ የግድቡ 6ኛ ዓመት በተለያዩ ዝግጅቶች ለማክበር ከክልሉ ህዳሴ ግድብ ማስተባበሪያ ጽ/ቤት ጋር በቅንጅት እየተሰራ መሆኑን አመልክተዋል፡፡የበዓሉ ዋና ዓላማ ከፍተኛ የሆነ ብሔራዊ መግባባት የፈጠረ ግድብ ከመሆኑ አንፃር ወጣቱ ነገ ሀገር ለመረከብ ዛሬ ሀገር መገንባት ስላለበት ምክንያታዊ  ስብዕናውን ለመገንባት በማሰብ በፖናል ውይይት፣ በጎዳና ላይ ሩጫ ውድድር፣ በሁለተኛ ደረጃ ት/ቤቶች የጥያቄና መልስ ውድድር ነው ያሉት፡፡በማጠቃለያው በኢትዮጵያ ቡናና በሲዳማ ቡና የእግር ኳስ ውድድር እንደሚደረግ እንዲሁም በእውቅ ድምጻውያንና አርቲስቶች የሚቀርቡ ዝግጅቶች እና ዘጋቢ ፊልሞችም ጭምር እንደሚታዩ ገልጸዋል፡፡በደቡብ ክልል የታላቁ ህዳሴ ግድብ ማስተባበሪያ ጽ/ቤት የታላቁ ህዳሴ ግድብ የመሠረት ድንጋይ ሲጣል 1.2 ቢሊየን ብር በአምስት ዓመት ዉስጥ ለመሰብሰብ ባስቀመጠው ዕቅድ መሠረት እስካሁን ከአንድ ቢሊየን ብር በላይ መሰብሰብ መቻሉን ገልጸዋል፡፡የዘንድሮ በዓል ቀደም ሲል ለመሳተፍ ዕድል ያላገኙትን ሁሉ ተሳታፊ ለማደረግ ታስቦ ሰፊ የንቅናቄ ሥራ እየተሰራ ነው ብለዋል፡፡በዚህ በዓል ከ85 ሺ በላይ የህብረተሰብ ክፍሎች በሀዋሣ ዓለም አቀፍ ስቴዲየም በመገኘት መጋቢት 21 ቀን 2ዐዐ9 በዓሉን በድምቀት ያከብራሉ ተብሎ ይጠበቃል፡፡ከዚህም ቁጥር ውስጥ ከ6ዐ ሺ በላይ የሚሆኑቱ ወጣቶች እንደሚሆኑ ተገልጿል፡፡መጋቢት 24 ቀን 2ዐዐ9 በወላይታ ዞን ሶዶ ከተማ ስድስተኛው ዓመት ክልል አቀፍ በዓልም የሚከበር መሆኑንም ለመረዳት ተችሏል፡፡